Megintenging innan Vestfjarða ófær í fjóra mánuði Snjómokstur er ekki mögulegur á Hrafnseyrarheiði , að mati Vegagerðarinnar . Vegagerðin hefur frestað því að opna Hrafnseyrarheiði og Dynjandisheiði en þær hafa báðar verið meira og minna lokaðar undanfarna fjóra mánuði . Ráðamenn á Vestfjörðum segja ástand vegamála þar ömurlegt . Dynjandisheiði og Hrafnseyrarheiði eru á miðhluta Vestfjarða en þær hafa verið meira og minna verið lokaðar frá því í nóvember og alfarið frá 12. desember . Það þýðir að þessi megintenging milli helstu þjónustukjarna Vestfjarða , Ísafjarðar og Patreksfjarðar , er búin að vera ófær að mestu í fjóra mánuði . Vegagerðin segir að í gær hafi snjóalög verið skoðuð á Hrafnseyrarheiði en niðurstaðan hafi verið sú að aðstæður væru enn þannig á heiðinni að mokstur væri ekki mögulegur vegna mikilla og óstöðugra snjóalaga . Sama gilti um Dynjandisheiði , þar væri enn mikill snjór og óhagstætt veður undanfarið hefði ekki bætt ástandið . Segir Vegagerðin að fylgst verði með framvindu mála og staðan endurmetin en ljóst sé að aðstæður þurfi að breytast verulega til að mokstur verði mögulegur . Formaður bæjarráðs Ísafjarðar , Eiríkur Finnur Greipsson , sagði í viðtali á Stöð 2 í síðasta mánuði að ástand samgöngumála á Vestfjörðum væri ömurlegt og að ríkisstjórnin gæti ekki skýlt sér á bakvið hrunið þegar loforð um úrbætur væru svikin . Eiríkur Finnur sagði tómt mál að tala um endurreisn atvinnulífsins án samgöngubóta . Dæmi um afleiðingar þessa ástands er að starfsmenn fiskeldisfyrirtækisins Dýrfisks , sem er með starfsstöðvar bæði á sunnan - og norðanverðum Vestfjörðum , hafa í vetur þurft að aka 520 kílómetra vegalengd um Hólmavík , eða yfir eitt þúsund kílómetra fram og til baka , til að komast milli vinnustöðva á Þingeyri og Tálknafirði . Ef fært væri um heiðarnar væri leiðin 115 kílómetra löng . Samkvæmt samgönguáætlun ríkisstjórnarinnar er ekki gert ráð fyrir að ástandið lagist næsta áratuginn með Dýrafjarðargöngum og nýjum vegi yfir Dynjandisheiði .